**V ZADNJIH DNEH MARCA V OBČINI PONOVNO NARAŠČA ŠTEVILO OKUŽB S COVID-19**

Slovenija se spopada s tretjim valom epidemije bolezni COVID-19, zato bo Vlada RS za obdobje od 1. do 12. aprila 2021 popolnoma ustavila javno življenje. Med sprejetimi ukrepi je tudi prepoved prehajanja med regijami (izjema je velikonočna nedelja), zbiranje oseb, izvajanje prireditev in verskih obredov, večine kulturnih in športnih aktivnosti, omejitev izvajanja določenih dejavnosti in storitev, ponovno zaprtje vrtcev in šol ter obvezno nošenje mask v odprtih javnih krajih (izjema je individualna športna aktivnost v naravi).

**V zadnjem tednu smo zaznali ponovno rast okužb tudi v Občini Mirna Peč, saj je bilo v zadnjem tednu ugotovljenih 14 dodatnih okužb, v šoli sta v karanteni 2 razreda zaradi stika z okuženo osebo.** Najhujši val okužb je bil v občini zabeležen v mesecu decembru 2020 s povprečno 31,25 okužb na teden, v nadaljnjih dveh mesecih je število okužb začelo upadati (januar 9,8 in februar 4,5 okužb na teden), v marcu pa ponovno naraščati. Prve tri tedne v marcu je bilo v povprečju 7,6 okužb na teden, v zadnjem tednu pa kar 14 okužb. Od meseca julija 2020 do 29.3.2021 je bilo skupno ugotovljenih 347 okužb, od tega je trenutno 25 aktivnih. Občina ima največ okužb na 100.000 prebivalcev v celotni JV Sloveniji.

V skladu z odločitvijo Vlade RS bodo **v Občini Mirna Peč zaprti občinski javni objekti z Muzejem Lojzeta Slaka in Toneta Pavčka, pouk v osnovni šoli bo potekal na daljavo, zagotovljeno bo najnujnejše varstvo otrok vrtca in 1. triade ter topel obrok za učence. Občina Mirna Peč** je **za občane dosegljiva na telefonski številki: 07 39 36 100 in na e- naslovu: obcina.mirnapec@siol.ne**t, **potrebe po morebitni pomoči pa lahko sporočite na številko centra za pomoči: 07 39 36 105.**

Vse občane prosimo, da kljub bližajočim se praznikom, stike čim bolj omejijo na najožje člane gospodinjstva oziroma da se v vseh ostalih situacijah dosledno držijo preventivnih ukrepov ohranjanja 2-metrske razdalje, nošenja maske in razkuževanja rok, hkrati pa ob stikih z okuženo osebo oziroma prvih znakih bolezni pokličejo osebnega zdravnika in ostanejo doma. Zajezitev širjenja okužb in s tem vračanje v vsakdanje življenje lahko dosežemo le z odgovornim ravnanjem vsakega izmed nas in celotne družbe. **Glede na to, da nam se epidemiološka slika v zadnjem času zelo poslabšuje ponovno apeliramo na vse občane, da se obnašamo odgovorno tako do sebe kot do drugih in spoštujejo vse ukrepe, ki so pomembni za zmanjševanje števila okužb.** Z vsem tem dokažimo, da smo z ustrezno držo sposobni epidemiološko sliko držati na nekem normalnem nivoju, kar smo v bližnji preteklosti to že dokazali.

Andrej Kastelic, župan Občine Mirna Peč